《摸鱼儿·过湘皋》
宋代·佚名

过湘皋、碧龙惊起，冰涎犹护髯影。春洲未有菱歌伴，独占暮烟千顷。呼短艇。试翦取纤条，玉溜青丝莹。尊前细认。试水面新荷，波心半掩，点点翠钿净。凄凉味，酪乳那堪比并。吴盐一箸秋冷。当时不为鲈鱼去，聊尔动渠归兴。还记省。是几度西风，几度吹愁醒。鸥昏鹭瞑。谩换得霜痕，萧萧两鬓，羞与共秋镜。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。